Imtella' April 14, 2021 L-Uffiċċju tal-Presient qal li beda l-proċess ta' ġbir ta' informazzjoni b'rabta ma' stħarriġ xjentifiku bit-tema 'L-Istat tan-Nazzjon' li se janalizza kif qed jevolvi n-nazzjon Malti. Ir-riżultati ta' dan l-istħarriġ se jiġu ppreżentati u diskussi waqt konferenza bit-tema "L-Istat tan-Nazzjon" li se jsri il-Ġimgħa 4 ta' Ġunju 2021. Din l-inizjattiva qed tittieħed mill-istatistiku u lettur universitarju Vincent Marmarà u l-konsulent dwar il-komunikazzjoni strateġika Lou Bondì b'kollaborazzjoni mal-Uffiċċju tal-President. L-istħarriġ se jiffoka fuq l-aspetti varji li jsawru n-nazzjon tagħna u se jistaqsi dwar dak li jiddefinixxi lill-poplu, b'analiżi ta' aspetti bħar-reliġjon, il-kultura, ix-xogħol tal-persuna, l-għażliet ta' kuljum, id-drittijiet, il-politika, l-aspett finanzjarju u oħrajn. L-għan primarju ta' dan l-istħarriġ huwa li jifhem aħjar in-nazzjon, dak li qed isawru u dawk il-prinċipji li fuqhom huma msejsa l-attitudnijiet u d-deċiżjonijiet li jieħu l-poplu. L-istudju xjentifiku se jkun jikkonsisti f'kampjun rappreżentattiv ta' mhux inqas minn 1,000 ruħ minn 16-il sena 'l fuq u se jirrifletti d-demografija fil-pajjiż. B'dan il-mod, l-istudju se joqrob kemm jista' jkun lejn ir-realtà ta' dak li l-Maltin u l-Għawdxin iħossu u jaħsbu dwar ir-realtajiet tan-nazzjon tagħhom. It-tim li qed jagħmel l-istħarriġ se jċempel direttament lil dawk l-individwi li ntgħażlu b'mod aleatorju biex jipparteċipaw. Il-fażi tal-istħarriġ li matulha se tinġabar id-data se tintemm fl-10 ta' Mejju 2021.